TV-kinderreeks kry karakter met outisme | Maroela Media
(Foto: Zach Hyman/Sesame Workshop)
Sesame Street, die bekende televisiekinderreeks, stel op 10 April ŉ karakter met outisme bekend.
Julia is ŉ pop met rooi hare en groen oë en is ontwerp om kinders wat outisme het te verteenwoordig.
Versteurings in die outistiese spektrum word gekenmerk deur uitdagings in sosiale vaardighede, spraak en nieverbale kommunikasie. Die doel van die karakter is om mense ŉ beter begrip te gee van wat die versteuring behels.
“In die VSA is een uit elke 68 kinders gediagnoseer met ŉ versteuring uit die outistiese spektrum. Ons wil ŉ beter begrip van hierdie versteuring ontwikkel en die stigma rondom outistiese kinders verminder. Ons stel ŉ manier voor hoe ouers en hulle kinders na outisme kan kyk, deur te fokus op eienskappe wat alle kinders in gemeen het,” sê Jeanette Betancourt, wat betrokke is by die sosiale impak van Sesame Workshop.
Julia verteenwoordig ŉ groot verskeidenheid kinders in die outistiese spektrum, maar die karakter is nie daar om outistiese kinders te stereotipeer nie. “Net soos wat ons na alle kinders kyk wat unieke wesens is, so moet ons ook maak met kinders wat outisme het,” sê Betancourt.
Die span wat die kinderreeks ontwikkel, het jare lank navorsing gedoen deur met kenners en organisasies, asook gesinne met outistiese kinders, te gesels om die karakter te skep. Julia bestaan al vir langer as ŉ jaar in digitale prentjies en is die onderwerp in verskeie storieboeke wat reeds uitgegee is.